Il-grupp Amnesty International qal li l-Gvern Sirjan qed juża t-tattika tal-ġuħ kontra nies ċivili. Il-grupp li jaqbeż għad-drittijiet tal-bniedem qal li riżultat t’hekk diġa mietu 128 refuġjat fil-kamp Yarmouk f’Damasku. Amnesty International qal li eluf ta’nies li għadhom maqbudin fis-Sirja qed jiffaċċjaw kriżi umanitarja katastrofika. Il-grupp jinsab imħasseb għax ħafna familji huma sfurzati joħorġu jfittxu l-ikel fit-toroq u b’hekk qed jirriskjaw li jinqatlu minn nies armati. Huwa stmat li fil-kamp ta’ Yarmouk hemm bejn 17,000 u 20,000 refuġjat, Sirjani u Palestinjali u kemm-il darba ra fost l-agħar ġlied li qam fil-kapitali. Il-kamp ilu mingħajr provista kważi sena u ħafna mill-isptarijiet għalqu għax spiċċawlhom il-provisti mediċi bażiċi.